ส่วนที่ 1

ข้อมูลสรุป (Executive Summary)

บริษัท ไมเนอร์ อินเตอร์เนชั่นแนล จำกัด (มหาชน) (“บริษัทฯ” หรือ “MINT”)
เป็นผู้ประกอบธุรกิจโรงแรม, ธุรกิจขายอาหารและเครื่องดื่ม, ธุรกิจให้บริการเพื่อสุขภาพ,
ธุรกิจให้เช่าศูนย์การค้าและอสังหาริมทรัพย์, ธุรกิจบันเทิงและกิจการอื่น ๆ
ที่เกี่ยวข้องกับธุรกิจโรงแรม บริษัท ฯ ได้เริ่มก่อตั้งในปี 2521
และเข้าจดทะเบียนในตลาดหลักทรัพย์แห่งประเทศไทย เมื่อเดือนตุลาคม 2539 ภายใต้ชื่อ บริษัท
รอยัล การ์เด้นท์ รีซอร์ท จำกัด (มหาชน) ซึ่งเริ่มดำเนินกิจการโรงแรมรอยัล การ์เด้นท์ รีซอร์ท
พัทยา บริษัท ฯ ได้ประสบความสำเร็จและได้ขยายธุรกิจโดยการลงทุนก่อสร้างโรงแรม
เข้าซื้อหุ้นโรงแรมและร่วมลงทุนกับโรงแรมชั้นนำในต่างประเทศ ซึ่งในปัจจุบัน
มีโรงแรมที่เปิดดำเนินการจำนวน 15 โรงแรม ภายใต้ชื่อ “แมริออท” “โฟร์ซีซั่นส์” “อนันตรา”
และแบรนด์อื่น ๆ ในต่างประเทศ อาทิ โรงแรมฮาร์เบอร์วิว ในเวียดนาม และโรงแรมโบดูฮูรา
ในมัลดีฟส์ นอกจากนี้ บริษัท ฯ
ยังได้ขยายธุรกิจโดยการทำสัญญาบริหารโรงแรมให้กับโรงแรมในมัลดีฟส์ ดูไบ เวียดนาม
และอินโดนีเซีย ซึ่งคาดว่าจะเป็นธุรกิจที่มีศักยภาพในการขยายตัวในอนาคต

ในปี 2546 บริษัทฯ ได้เพิ่มสัดส่วนการลงทุนในบริษัท เดอะไมเนอร์ ฟู้ด กรุ๊ป จำกัด (มหาชน)
(“MFG”) อย่างมีนัยสำคัญ ธุรกิจหลักของ MFG
ประกอบด้วยการให้บริการร้านอาหารและเครื่องดื่มภายใต้เครื่องหมายการค้า “เดอะ พิซซ่า”
“สเวนเซ่นส์” “ซิซเล่อร์” “แดรี่ควีน” และ “เบอร์เกอร์คิง”
ซึ่งเป็นการประกอบการแบบลงทุนโดยบริษัท ฯ เองและการให้สิทธิแฟรนไชส์
ปัจจุบันมีจำนวนสาขาทั้งสิ้น 631 สาขา ในประเทศไทย จีน ฟิลิปปินส์ กัมพูชา
และประเทศในกลุ่มตะวันออกกลาง
การลงทุนดังกล่าวเป็นกลยุทธ์สำคัญของบริษัทในการเพิ่มศักยภาพของยอดขายและกำไร
ในขณะเดียวกันสามารถลดความเสี่ยงจากการพึ่งพิงธุรกิจหลักแต่เพียงธุรกิจเดียว
ซึ่งบริษัทได้สามารถแสดงการเติบโตของรายได้และผลกำไรที่เกิดจากการรวม 2
ธุรกิจหลักเข้าด้วยกัน นับตั้งแต่ปี 2547 เป็นต้นมา จากผลสำเร็จดังกล่าว บริษัทจึงได้เปลี่ยนชื่อจาก
บริษัทรอยัลการ์เด้น รีซอร์ท จำกัด (มหาชน) มาเป็นบริษัทไมเนอร์ อินเตอร์เนชั่นแนล จำกัด
(มหาชน) นับตั้งแต่เมษายน 2548 เป็นต้นมา

ณ สิ้นปี 2549 สัดส่วนรายได้ของบริษัทแบ่งเป็นรายได้จากธุรกิจอาหารร้อยละ 52
จากธุรกิจโรงแรมร้อยละ 39 ธุรกิจให้เช่าศูนย์การค้าและอสังหาริมทรัพย์ร้อยละ 5
ธุรกิจสปาและอื่น ๆ ร้อยละ 4 ซึ่งบริษัทมีศักยภาพการเติบโตทั้งในและต่างประเทศ
เนื่องมาจากความเป็นผู้นำธุรกิจ ในเรื่องส่วนแบ่งตลาด
ความเป็นเจ้าของแบรนด์และสถานะการเงินที่แข็งแกร่ง โดยแนวโน้มและอัตราการเติบโตดังกล่าว
อาจต้องคำนึงถึงปัจจัยเสี่ยงทางธุรกิจ ซึ่งประกอบไปด้วย
ความเสี่ยงจากความผันผวนของอุตสาหกรรมท่องเที่ยว
ซึ่งอาจเกิดจากเหตุการณ์ที่ไม่สามารถควบคุมได้ เช่น การแพร่ของโรคระบาด
การก่อการร้ายและภัยธรรมชาติ
นอกจากนี้ยังรวมถึงความเสี่ยงจากความกังวลในเหตุการณ์ไม่สงบทางการเมือง
ความเสี่ยงจากการเพิ่มขึ้นของการแข่งขันในธุรกิจโรงแรม
อาหารและเครื่องดื่มและสถานบริการสปา โดยเฉพาะในเรื่องการแข่งขันด้านราคาสินค้าและบริการ
นอกจากนี้ยังมีความเสี่ยงที่อาจเกิดจากที่บริษัทได้เริ่มโครงการใหม่ ๆ ในเรื่องสิทธิการเช่าที่ดิน
และการต่อสัญญาแฟรนไชส์จากเจ้าของสิทธิ ตลอดจนความเสี่ยงทางด้านการเงิน
ซึ่งเกิดจากการเปลี่ยนแปลงอัตราแลกเปลี่ยนและอัตราดอกเบี้ย เป็นต้น

ในส่วนของโครงสร้างกลุ่มบริษัท ซึ่งปัจจุบันบริษัทมีโครงสร้างการถือหุ้นในบริษัทย่อย
ซึ่งมีลักษณะการถือหุ้นไขว้ระหว่างบริษัทเดอะไมเนอร์ฟู้ดกรุ๊ป จำกัด (มหาชน) (“MFG”)
และบริษัทไมเนอร์ คอร์ปอเรชั่น จำกัด (มหาชน) (“MINOR”) การถือหุ้นใน MINT ของ MFG
ร้อยละ 6.01 ในปัจจุบัน ถึงแม้จะมีโครงสร้างการถือหุ้นไขว้ แต่ MFG จะไม่เพิ่มสัดส่วนการถือหุ้น
MINT และจะไม่ใช้สิทธิออกเสียงในการประชุมผู้ถือหุ้นของ MINT ในทุกกรณี ทั้งนี้บริษัทฯ
ได้บันทึกสัดส่วนการถือหุ้นดังกล่าวในรูปแบบหุ้นคงคลัง (Treasury Stock)
และจะไม่มีการเพิ่มหรือลดสัดส่วนการถือหุ้น MINT แต่อย่างใด กรณีการถือหุ้นใน MINOR ของ MFG
ก็เป็นอีกกรณีหนึ่งที่จัดว่าเป็นการถือหุ้นไขว้ ทั้งนี้เนื่องมาจากการลงทุนในเชิงกลยุทธ์ นับตั้งแต่ปี
2536 ปัจจุบัน MFG มีสัดส่วนการลงทุนร้อยละ 9.32 ใน MINOR และตามหลักปฏิบัติ
ตามหลักเกณฑ์ประกาศคณะกรรมการกำกับหลักทรัพย์และตลาดหลักทรัพย์ฯ MFG
จะดำเนินการไม่ให้มีการถือหุ้นใน MINOR ภายในปี 2551

สรุปฐานะการเงินของบริษัทฯ ในปี 2549 บริษัทฯ มีรายได้รวม 12,430 ล้านบาท เพิ่มขึ้นร้อยละ
19 จากปี 2548 และบริษัทฯ มีกำไรสุทธิ 1,280 ล้านบาท เพิ่มขึ้นจากปี 2548 คิดเป็นร้อยละ 21
บริษัทฯ และบริษัทย่อยมีสินทรัพย์รวม 17,787 ล้านบาท เพิ่มขึ้น 2,348 ล้านบาท
เนื่องมาจากการเพิ่มขึ้นของเงินลงทุนระยะยาวและโครงการในระหว่างการก่อสร้าง หนี้สินรวม ณ
สิ้นปี 2549 จำนวน 9,662 ล้านบาท เพิ่มขึ้น 162 ล้านบาท ในขณะที่ส่วนของผู้ถือหุ้นจำนวน
8,124 ล้านบาท เพิ่มขึ้น 2,186 ล้านบาท เนื่องจากบริษัทฯ ไดมีการออกหุ้นสามัญเพิ่มทุนในรูปแบบ
right offering และการแปลงสภาพใบสำคัญแสดงสิทธิเพื่อซื้อหุ้นสามัญจำนวน 1,263 ล้านบาท
และกำไรที่เพิ่มขึ้น

ในช่วงปลายปี 2549 บริษัทได้ลงทุนในบริษัทเอส แอนด์ พี ซินดิเคท จำกัด (มหาชน) หรือ “S&P”
โดยการเข้าซื้อหุ้นสามัญและใบสำคัญแสดงสิทธิเพื่อซื้อหุ้นสามัญของ S&P จากผู้ถือหุ้นเดิม เป็นจำนวน
9,710,573 หุ้น และ 8,069,627 หน่วย และหลังการแปลงสภาพใบสำคัญแสดงสิทธิในช่วงต้นปี
2550 ที่ผ่านมา ทำให้ ณ ปัจจุบันบริษัทถือหุ้นเป็นสัดส่วนร้อยละ 17.8
ซึ่งการลงทุนครั้งนี้ถือว่าเป็นกลยุทธ์การลงทุนระยะยาว เนื่องจาก S&P มีจุดเด่นในธุรกิจอาหาร
ซึ่งสามารถสนับสนุนธุรกิจของบริษัทฯ ได้ในอนาคต

การเติบโตอย่างมีนัยสำคัญของบริษัทฯ ในปี 2549
เนื่องมาจากการปรับตัวของยอดขายทั้งในธุรกิจอาหารและธุรกิจโรงแรม
โดยการเติบโตในธุรกิจอาหาร เป็นการเติบโตในด้านยอดจำหน่ายของร้านสาขาเดิม (Same
Store Sale) และการเพิ่มจำนวนสาขา โดยเฉพาะอย่างยิ่งในปี 2549 นับเป็นปีแรกที่บริษัทฯ
ได้รับรู้ผลการดำเนินงานจากธุรกิจร้านอาหารในประเทศจีนเต็มปีเป็นปีแรก
โดยบริษัทได้มีการเปิดสาขาและร้านอาหารในปีนี้รวมทั้งสิ้น 73 สาขา
ในส่วนของการเติบโตของธุรกิจโรงแรมในปี 2549 ยังมีการเติบโตที่ต่อเนื่อง
ทั้งนี้เนื่องจากการเติบโตของธุริจท่องเที่ยวในประเทศ ตลอดจนการเปิดโรงแรมใหม่ ของบริษัทฯ
ในปีนี้ ซึ่งประกอบไปด้วย โรงแรมโฟร์ซีซั่นส์ เต็นท์แค้มป์ ที่จังหวัดเชียงราย โรงแรมโบดูฮูรา
และอนันตราในประเทศมัลดีฟส์ นอกจากนี้เมื่อต้นปี 2550 ที่ผ่านมาริษัทฯ
เพิ่งทำการเปิดดำเนินการอย่างเป็นทางการอีก 2 โรงแรม ซึ่งได้แก่ โรงแรมโฟร์ซีซั่นส์ เกาะสมุย
(มกราคม 2550) และโรงแรมนาลาดู ประเทศมัลดีฟส์ (มี.ค. 2550) ซึ่งจะเป็นผลให้บริษัทฯ
ได้รับรู้การดำเนินงานเต็มปีของโรงแรมแห่งใหม่ทั้ง 5 แห่ง ในปี 2550 นี้